ועדת העבודה, הרווחה והבריאות, כנסת 16, פרוטוקול מספר 64, 2003-10-29 09:00

שאול יהלום: אני מתכבד לפתוח את הישיבה.

שאול יהלום: על סדר-היום: הצעה לסדר-היום שהגיעה אלינו דרך נשיאות הכנסת, מה שנקרא הצעה לדיון מהיר של חבר הכנסת דוקטור אחמד טיבי בנושא: החלטת משרד הבריאות לפטר 80 אחיות במגזר הערבי.

שאול יהלום: לפני שאני נותן לך את רשות הדיבור, אני רוצה לומר שמשרד הבריאות העביר הודעה לוועדה שמונחת לפנינו לפיה לא פוטרו המספר שכתבת אלא הם עומדים על כך שפוטרו רק 12 אחיות.

שאול יהלום: בכל אופן אנחנו מעלים את הנושא.

שאול יהלום: בבקשה.

אחמד טיבי: תודה רבה, אדוני.

אחמד טיבי: לפני שנים רבות, בשל ההבדל הברור בין שיעורי תמותת התינוקות בשני המגזרים - -

שאול יהלום: אתה יכול לומר מה ההבדל באופן מדוייק?

אחמד טיבי: בין 9 ל-11 ל-1000 במגזר הערבי לעומת כמעט 5 ל-1000 שיעור ארצי, כאשר למשל ברשות הפלסטינית זה 25 ל-1000, בלוב בסביבות 30 פלוס.

שאול יהלום: אנחנו הטובים ביותר בעולם?

אחמד טיבי: לא, לא.

אחמד טיבי: ארצות סקנדינביה, יפן וכו'.

אילנה כהן: אבל אנחנו בין הטובים בעולם.

ד"ר אלכס לבנטל: העדה הכי טובה בארץ אלה הערבים הנוצרים.

ד"ר אלכס לבנטל: שם זה 2.7, כמו ביפן.

אחמד טיבי: כאשר יהודים זה 4.

אחמד טיבי: שיעור תמותת תינוקות זה אינדיקציה לקדמה, מצב סוציו-אקונומי, מערכת בריאות, שירותי בריאות וכדומה.

אחמד טיבי: בשל ההבדל הזה הוקם בזמנו פרוייקט מיוחד בטיפות חלב בשביל לצמצם את הפערים האלה.

אחמד טיבי: מדובר בפרוייקט חשוב מאוד במגזר הערבי.

אחמד טיבי: טוב שמערכת הבריאות הקימה את הפרוייקט הזה.

אחמד טיבי: לפני מספר שבועות התקבלה החלטה במשרד האוצר ובמשרד הבריאות לפטר אחיות.

אחמד טיבי: בהתחלה נאמר לי על ידי האחיות על פיטורים של 80 אחיות, אחר-כך התברר שזה 105, אחר-כך התברר שזה 150 כאשר הרוב המוחץ, 90%-95% הן אחיות ערביות.

שאול יהלום: האחיות שעבדו בפרוייקט כולן היו ערביות?

אחמד טיבי: רובן, 95%.

שאול יהלום: זאת אומרת, מהן פיטרו חמש.

אילנה כהן: לא – 110.

שאול יהלום: כמה אחיות הועסקו בפרוייקט עצמו?

אחמד טיבי: 150.

אחמד טיבי: רוב מוחץ הן ערביות.

אחמד טיבי: רק בודדות הן יהודיות.

אחמד טיבי: כמעט כל האחיות הערביות פוטרו לפי ההחלטה ב-30 לחודש, החלטה ראשונה שבעטייה הגשתי בקשה לדיון מהיר לאחר שהאחיות פנו אליי.

אחמד טיבי: אתמול בשעה שבע בערב הוציא משרד הבריאות הודעה לעיתונות.

אחמד טיבי: למען גילוי נאות אני רוצה לציין לטובה את הפעילות של עמיתתי חברת הכנסת אילנה כהן בנושא הזה.

אחמד טיבי: נעזרנו בה הרבה.

אחמד טיבי: גם היא היתה במגע עם משרד הבריאות ועם השר ובסופו של דבר הוצאה הודעה, המכתב מונח לפני אדוני, על ביטול פיטורים והשארת פיטורים של 12 אחיות בלבד.

שאול יהלום: אני אגיד לך מה כתוב לי.

שאול יהלום: לקראת הישיבה הזאת ביקשנו ממרכז המידע שיכין לנו חומר.

שאול יהלום: מרכז המידע הכין לנו חומר.

שאול יהלום: מירי כהן, עוזרת בכירה למנכ"ל כותבת למרכז המידע על סמך בקשתו, ואני מקריא שלוש שורות: "יחד עם זאת, בהתערבות שר הבריאות, אשר פעל למציאת מקורות תקציביים נוספים, יבוטלו מכתבי הפיטורים אשר הוצאו לכ-100 אחיות למעט מספר מינימלי של 12 אחיות שאין מנוס מלפטרן, מתוכן 5 אחיות ערביות.

שאול יהלום: "

אחמד טיבי: ראשית, יש כאן אינפורמציה חדשה שנמסרה לפני תחילת הישיבה לפיה יש צמצום משרות נוסף וזה לא סוף פסוק.

אחמד טיבי: שנית, אני רוצה לדעת למה פוטרו 12 האחיות האלה, גם היהודיות גם הערביות?

אחמד טיבי: אני חושב שהנוכחות שלהן היא נוכחות חשובה.

אחמד טיבי: מה אנחנו יכולים לעשות כדי לתת לפרוייקט הזה בשלמותו להימשך בגלל חשיבותו?

אילנה כהן: אני רוצה להגיד לכם שמה שקורה בשנים האחרונות זה טוטו לוטו.

אילנה כהן: זו לא הפעם הראשונה.

אילנה כהן: כל כמה חודשים אנחנו שומעים שמפטרים כך וכך.

אילנה כהן: אנחנו לא מדברים על אחיות בתי הספר, אנחנו מדברים על אחיות טיפות חלב.

אילנה כהן: כל הזמן אנחנו מקבלים: כך וכך פיטורים ואז אני צריכה לנהל משא ומתן ולאיים בשביתה.

אילנה כהן: זכותה של המדינה לבוא ולהגיד: אנחנו לא רוצים טיפות חלב במגזר הערבי, לא משנה איפה.

אילנה כהן: אבל היא לא אומרת את זה.

אילנה כהן: היא עושה את זה על ידי פיטורי אחיות, בלי דיון מראש.

אילנה כהן: כלומר, לא באו אלי בתור יושבת-ראש ארגון האחיות או למוריה או לחנה שהיא אחראית על בריאות הציבור, ישבו איתה ואמרו לה: תשמעי, בגלל המצב הכלכלי, אנחנו חושבים שאין טעם בשירות הזה.

אילנה כהן: זה לגיטימי.

אילנה כהן: אבל כמו גנבים בלילה, פתאום ביום בהיר, ללא דיון אנשים מקבלים מכתבי פיטורין.

אילנה כהן: ככה מנהלים מערכת בריאות?

אילנה כהן: אני רוצה להגיד לך, רק בגלל מערכת יחסים לא רציתי להשבית את המערכת כשהשר היה בחוץ לארץ.

אילנה כהן: היו דיבורים בינינו והיה משא ומתן איתי ביומיים האלה.

אילנה כהן: כשאנחנו לוקחים את מספר המטופלים פר-אחות, פעם זה היה אחות אחת על שבעים, היום זה אחות אחת על מאה ועשרים.

אילנה כהן: כלומר, זה לא עניין של חוסר ייעול.

אילנה כהן: גם המערכת יודעת שהיא היתה צריכה להוסיף תקנים לאחיות בריאות הציבור, ואנחנו לא באים עכשיו לבקש תוספת.

אילנה כהן: אני חושבת שחייב להיות איזשהו סדר מאורגן.

אילנה כהן: אני לא אומרת שצריך לפתוח מחלקות, לסגור מחלקות.

אילנה כהן: אני אומרת: מקום שהוא פתוח, צריך לתת לאנשים אפשרות לעבוד.

אילנה כהן: מי שחושב שלא צריך את השירות הזה, קודם כל שיצהיר שהוא לא צריך את השירות הזה ואחר-כך יבוא לדיון ויפטר את האחיות בצורה שפיטרו אותן.

אילנה כהן: תראה כמה זה מעניין, באותו חודש מקבלים גם פיטורים וגם ביטול, וזה כבר היה בעבר.

אילנה כהן: אני חושבת שאחיות טיפות החלב עושות עבודה לתפארת מדינת ישראל.

אילנה כהן: אני חושבת שצריכים להיות קווים מנחים, צריכה להיות מדיניות בנושא הבריאות איך עושים מה עושים.

אילנה כהן: זה פשוט חוסר אחריות.

אילנה כהן: קמות אחיות בבוקר ומקבלות מכתבי פיטורין.

אילנה כהן: לא אומרים להן גם למה, האם זה בגלל סגירת השירות?

אילנה כהן: לא אומרים להן שום דבר.

אילנה כהן: הם לא היו מעיזים לעשות את זה ברמת אביב.

שאול יהלום: תודה, אילנה.

שאול יהלום: ד"ר לבנטל, השאלה שלי היא קודם כל בסיסית.

שאול יהלום: נאמר כאן שיש הבדלים בין תופעות רפואיות וברור שהמגזר הערבי כאן בבעיה.

שאול יהלום: תסביר לנו את העניין.

שאול יהלום: האם נעשה מחקר שיכול לומר: הנה, אלה קבוצות הביקורת, אלה הגורמים?

שאול יהלום: כמובן שדיאגנוזה מיידית של בעיות היא מצילה.

שאול יהלום: אבל השאלה היא מה יש כאן?

שאול יהלום: האם יש כאן דברים יותר מעמיקים שנבדקו בצורה מדעית?

שאול יהלום: אני רוצה להבין את נושא הפרויקט.

שאול יהלום: האם הפרויקט היה תוספת על מה שקיים?

שאול יהלום: זאת אומרת, אנחנו באים ואומרים: אין אפליה במדינת ישראל, לערבים אין פחות ממה שיש ליהודים.

שאול יהלום: אם יש תחנת טיפת חלב למספר איקס במגזר היהודי, צריכה להיות תחנת טיפת חלב למספר איקס במגזר הערבי.

שאול יהלום: למרות הכל, למרות השוויון הזה, אנחנו הגענו למצב שצריך תוספת לבעיה דחופה או שמלכתחילה יש אפליה והפרויקט בא לאזן את האפליה.

שאול יהלום: אם הוא בא לאזן את האפליה, זה לא בסדר שיש אפליה.

שאול יהלום: בואו תחלקו את כל טיפות החלב בצורה ברורה.

שאול יהלום: מי שצריך תוספת, נדבר על כך אחרי זה.

ד"ר אלכס לבנטל: הנושא הזה נבדק כל השנים.

ד"ר אלכס לבנטל: לעומת היהודים שהם מאוד לא מונולוטים והם היו בכל מיני מקומות, הרי האוכלוסייה הערבית היא הרבה יותר הומוגנית.

ד"ר אלכס לבנטל: גם היא מחולקת לכמה חלקים ולא דומה חלק אחד לחלק שני.

ד"ר אלכס לבנטל: המדד שהזכיר ד"ר טיבי הוא מדד שכל העולם מסתכל עליו כמדד שירותי הבריאות, אבל הוא גם מדד סוציו-אקונומי מובהק.

ד"ר אלכס לבנטל: לכן התייחסתי רק לערבים הנוצרים ששם התמותה מאוד קטנה והיא יכולה להזיז את העקומה הצידה.

ד"ר אלכס לבנטל: תמותת התינוקות של הערבים והיהודים הולכת ויורדת עם השנים.

ד"ר אלכס לבנטל: אבל הפער בין היהודים והערבים הוא בערך פי שניים כל הזמן.

ד"ר אלכס לבנטל: השנה היתה איזו עלייה קטנטנה שעליה תדון תת הוועדה של סגן השר לשעבר מלכיאור.

ד"ר אלכס לבנטל: לפני עשר שנים, סגן שר הבריאות לשעבר נואף מסאלחה עשה פרויקט מיוחד שקוראים לו: פרויקט לצמצום פערים בין המגזר הערבי למגזר היהודי.

שאול יהלום: נניח שאין פרויקט.

שאול יהלום: מה קורה מבחינת התחנות לבריאות הציבור?

ד"ר אלכס לבנטל: כל עוד לא היה הפרויקט הזה, היו הבדלים מאוד גדולים בחלוקה ובפריסה בין המגזר הערבי והיהודי.

ד"ר אלכס לבנטל: במגזר הערבי יש גידול אוכלוסייה מאוד גבוה.

ד"ר אלכס לבנטל: נבנות שכונות חדשות, קמות רשויות מקומיות חדשות.

ד"ר אלכס לבנטל: זה דורש תשתית לכל המקומות האלה.

אילנה כהן: אף פעם לא העלית את זה.

שאול יהלום: בשכונה הזאת אין גן ילדים, אין בית ספר?

ד"ר אלכס לבנטל: בית ספר יש אבל טיפת חלב לא היתה חלק מהדברים.

ד"ר אלכס לבנטל: לכן בעזרת הפרויקט הוקמו טיפות חלב לתפארת.

שאול יהלום: אתם מחנכים את האוצר ואת מדינת ישראל לכיבוי שריפות.

שאול יהלום: כמו שאנחנו רוצים לעשות מלחמה דומה בסל הבריאות כדי שלא נעמוד כעניים בפתח, אותו דבר כאן.

שאול יהלום: אם יש שכונה חדשה, במשרד החינוך יש אגף מיפוי שמחליט שצריך בה גן ילדים.

שאול יהלום: אז אפשר לומר שבחינוך הערבי והחרדי הצפיפות היא 41 אבל אין שם כיתות של 50 כי המורים יעשו שביתה.

שאול יהלום: אבל אין דבר כזה שאין כיתה ואין גן חובה.

שאול יהלום: בבריאות הציבור נוצר פער ואז אתה צריך פרויקטים, ומטבעם של פרויקטים שהם חד-פעמיים, ואז האוצר מסתכל מה הוא יכול לבטל.

שאול יהלום: הוא מבטל פרויקט ואז אנחנו תקועים.

ד"ר אלכגס לבנטל: יש פה שני חלקים לתשובה.

ד"ר אלכגס לבנטל: הפריסה של טיפות חלב היום במגזר הערבי, לדעתי היא יותר טובה מאשר במגזר היהודי.

ד"ר אלכגס לבנטל: כך זה גם צריך להיות כי שם גידול האוכלוסייה הוא גדול.

ד"ר אלכגס לבנטל: עכשיו אנחנו צריכים לטפל במגזר החרדי וכו'.

אילנה כהן: אז למה אתה רוצה לסגור אותן?

ד"ר אלכס לבנטל: הרעיון שלנו היה כמו שאמרת.

ד"ר אלכס לבנטל: כמו שיש שכונה חדשה, יש סל מוצרים ששכונה מקבלת.

ד"ר אלכס לבנטל: אבל מכיוון שטיפות החלב נמצאות הרבה שנים באיום מתמיד של סכנת סגירה, משרד האוצר לא רוצה שטיפת חלב תהיה במסגרת סל השירותים שמקבלת השכונה החדשה.

ד"ר אלכס לבנטל: אגב, משרד הבינוי והשיכון מוכן להקצות מראש שטח, אבל משרד האוצר אומר:

ד"ר אלכס לבנטל: בלאו הכי אני רוצה להעביר את טיפות החלב לקופות החולים, למה אני אעשה את זה?

ד"ר אלכס לבנטל: בינתיים חולפות להן שנים ועשרות שנים.

ד"ר אלכס לבנטל: ילדים גדלים והילדים עצמם כבר נהיים הורים לילדים.

ד"ר אלכס לבנטל: לכן המצב הזמני הזה גרם לכך שהיה צריך לבוא איזה מין פרויקט.

ד"ר אלכס לבנטל: לפרויקט קוראים "צמצום פערים".

ד"ר אלכס לבנטל: הבעיה שאנחנו עומדים בה כרגע בנושא הזה היא שהאחיות והרופאים מועסקים בנושא הזה לא בתקנים של המדינה אלא העסקתם נעשית מסעיפי קניות.

אילנה כהן: תמיד היה נוח למשרד הבריאות ולמשרד האוצר להשאיר את זה בסעיף קניות.

אילנה כהן: כך זה מ-1992.

ד"ר אלכס לבנטל: לאוצר זה היה מאוד נוח והנושא הזה נמצא באגודה לבריאות הציבור.

ד"ר אלכס לבנטל: כשמתחילים לעשות קיצוצים יוצא שהסעיף של צמצום פערים יחד עם גידול האוכלוסייה שהוא בין 3% ל-4% מצטמצם ונוצר מצב שבו האגודה לבריאות הציבור לא מקבלת מספיק כסף שמגיע לה מהסעיף.

ד"ר אלכס לבנטל: מי שהוציא את מכתבי הפיטורים זה לא משרד הבריאות.

ד"ר אלכס לבנטל: האגודה לבריאות הציבור אמרה: אני לא מקבלת את הכסף כבר כמה חודשים, אין לי ברירה אלא להוציא מכתבי פיטורים.

שאול יהלום: זה נובע מכך שאתם מסכימים לקבל פרויקטים כאלה ולא לבוא לאוצר ולהגיד: אתה רוצה לפתור את הבעיה, אתה מסכים לפתור את הבעיה, זה ייפתר בדרך הממלכתית כמו כל פרויקט.

שאול יהלום: זאת אומרת, אם אנחנו מגלים שבאיזשהו מגזר התקנים פחותים ממקום אחר, אנחנו צריכים לווסת ולהוסיף תקנים או לחלק את הכל ולהביא את הכל לבעיה.

שאול יהלום: אבל לא יכול להיות שאתה בא ואומר: אני לוקח מסעיף קניות.

ד"ר אלכס לבנטל: זה סעיף שצבוע אך ורק לנושא הזה.

שאול יהלום: אבל כשהם רוצים לצמצם בכוח אדם, במקרה הטוב הם מקפיאים.

שאול יהלום: הם אומרים לך: 2% בשוליים, ובסעיף קניות הם מורידים 10%.

ד"ר אלכס לבנטל: שירותי בריאות הציבור לא מקבלים תוספת לעלייה שהיתה מאז 1995.

ד"ר אלכס לבנטל: כרגע המצב הוא שיש החלטת ממשלה לפיה טיפות החלב צריכות לעבור לקופות החולים.

שאול יהלום: מה קורה היום באופן מעשי עם הפרויקט הזה?

ד"ר אלכס לבנטל: התקציב של הסעיף הזה, שצבוע במיוחד לצמצום פערים, הלך וירד בערך ב-4-5% לשנה.

ד"ר אלכס לבנטל: לדוגמה משנת 2000 עד היום זה ירד במיליון שקל על בסיס של 8.5.

ד"ר אלכס לבנטל: האוכלוסייה עלתה בדיוק בכיוון ההפוך.

ד"ר אלכס לבנטל: לכן נוצר פער כזה.

אילנה כהן: תגיד שכבר הורדתם 400 בבתי הספר.

ד"ר אלכס לבנטל: לכן המשרד נאלץ לעשות התאמה בין התקציב וכוח האדם.

שאול יהלום: מה קורה לגבי הפרויקט הזה, מצמצמים או לא מצמצמים?

ד"ר אלכס לבנטל: הסעיף התקציבי של הפרויקט צומצם.

ד"ר אלכס לבנטל: לכן היה צריך במקביל לעשות את הצמצומים בכוח אדם.

ד"ר אלכס לבנטל: משלוח מכתבי הפיטורים ל-150 אחיות נבע מכך שהאגודה לבריאות הציבור לא קיבלה את התקציב המתאים.

ד"ר אלכס לבנטל: מכיוון שעכשיו הובטח לה הסעיף התקציבי – אגב, זה מתוך 100 מיליון שקל שצריך לבוא ממשרד הבריאות ועדיין זה לא הועבר – לכן הצמצום בתקציב הוא כרגע הרבה יותר קטן ממה שכאן אתה מקבל.

שאול יהלום: ולכן, מה יהיה?

ד"ר אלכס לבנטל: יושבות פה אחיות בריאות הציבור במגזר הערבי ובוואדי ערה.

ד"ר אלכס לבנטל: באמת מגיע להן כל השבחים שבעולם.

שאול יהלום: אנחנו לא רוצים שבחים, אנחנו רוצים שהן לא יפוטרו.

אילנה כהן: בנוסף ל-12, יש עוד קיצוץ במשרות?

שאול יהלום: אנחנו כרגע לא נותנים להן שבחים.

שאול יהלום: שבחים הן יקבלו מהמשפחות המטופלות.

שאול יהלום: אנחנו כרגע רוצים שהן ימשיכו לעבוד.

ד"ר אלכס לבנטל: בטבלה שמונחת לפניכם כתוב שיש פיטורים של 12 משרות אחיות, מתוכן 5 משרות של אחיות ערביות.

אילנה כהן: סליחה, אני רוצה לשאול.

אילנה כהן: אלה ה-12 שכתוב במכתב שקיבלתי או בנוסף?

ד"ר אלכס לבנטל: זה ה-12 האלה.

אחמד טיבי: זה אחיות, לא משרות.

אחמד טיבי: 4.5 משרות, נדמה לי.

שאול יהלום: מה זה הקטנת משרות?

ד"ר אלכס לבנטל: הקטנת משרות זה אומר למשל במקום לפטר, לכל אחת מורידים מהמשרה.

אילנה כהן: בנוסף ל-12.

שאול יהלום: אם מורידים פה, מילא.

שאול יהלום: השאלה היא כמה מורידים.

אביעד פדיה: שבעה תקנים.

אילנה כהן: השר אמר לי רק 12 ועל זה יש לי חילוקי דעות.

אילנה כהן: פתאום מוציאים מפה עוד שבעה תקנים בצורה של חצי תקן, רבע תקן.

אילנה כהן: אין דבר כזה.

אילנה כהן: אני מודיעה לך שתהיה לך שביתה כי אתם משקרים לנו.

אילנה כהן: זה לא הוגן.

אילנה כהן: אתמול דיברו אתי לפני שהוציאו את המכתב והיו לי השגות לגבי ה-12, כי אני אמרתי שיכתבו שלא יחרגו משיא כוח-אדם.

אילנה כהן: אני לא יודעת לאן התקציב בדיוק הלך, אם הוא הלך לכוח אדם או לא.

אילנה כהן: אבל לא יכול להיות שאני אקבל מכתב על 20, מתוכן 12 אחיות ופתאום אתה מוציא עוד איזה שפן, לא במסגרת הזאת, של עוד 4.5 תקנים.

אילנה כהן: אני לא יודעת איזה צטעלך תוציא מחר.

אילנה כהן: אמרתי לכם: אתם לא מסודרים.

אילנה כהן: אם אתם רוצים במקום 12 לכתוב 17 תכתבו 17 או 18 או 19.

אילנה כהן: לא יכול להיות שאני אקבל מכתב כזה אתמול בלילה אחרי ויכוחים שלי ופתאום בבוקר אני רואה דבר אחר.

אילנה כהן: לזה אני לא מוכנה.

אילנה כהן: תחליטו.

אילנה כהן: לגבי ה-12 יש לי ויכוח, אבל זה נכתב כי אמרו לי שעל ידי זה מבטלים את ה-150 פיטורים.

אילנה כהן: אם אמרו שמבטלים את כל הפיטורים וכתוב פה פיטורים, מה ההבדל בין פיטורים לבין אחות שעובדת משרה מלאה ומורידים את משרתה לחצי?

אילנה כהן: מה הסיפור הזה?

אילנה כהן: המלך עירום פה.

אילנה כהן: זה מה שאני טוענת.

אילנה כהן: זה לא בדיוק פרויקט.

אילנה כהן: תבואו ותגידו שב-1992 כמעט לא היו תחנות טיפת חלב במגזר הערבי.

אילנה כהן: תגידו את האמת.

אילנה כהן: מאיפה צצו האחיות האלה?

אילנה כהן: זה לא שבאו ואמרו: בואו נשפר.

אילנה כהן: כמעט לא היה טיפול בילד במגזר הערבי.

אילנה כהן: זה לא שהיה שיפור.

אילנה כהן: זה לא דבר שבגלל גידול האוכלוסייה שם או במגזר החרדי בבני ברק הגדלתם.

אילנה כהן: אז עכשיו אל תשקרו לאנשים, כי אני לא אתן.

אריה אלדד: אילנה, עכשיו שכנעת אותי ההיפך.

אריה אלדד: לדעתי את עורכת הצגה לאיזשהו מגזר שאת מייצגת במקום לעסוק בעניין.

אריה אלדד: אני לא בטוח שאת משרתת את העניין שאת באה להילחם בשבילו.

אריה אלדד: זה הופך להיות איזה דיון של גילדה במקום דיון ברפואה.

שאול יהלום: אילנה אומרת:

שאול יהלום: אל תכתבו לנו מכתב שאומר שהצמצום הוא 12 כאשר בצד אתם מורידים עוד 7 משרות.

שאול יהלום: זאת אומרת, תכתבו 20, תכתבו 19.

שאול יהלום: קודם כל שנדע על מה מדובר.

שאול יהלום: בזה היא צודקת.

שאול יהלום: צריך להיות גילוי נאות.

שאול יהלום: אחר כך יכול להיות ויכוח על מה שאתה אומר, האם זה יותר גרוע במגזרים אחרים לנוכח הבעיות במשק, לנוכח הבעיות במגזר הערבי.

שאול יהלום: אבל קודם כל היא אומרת: תן לי את הנתונים ואל תצא כלפי חוץ ותגיד: 12 כאשר אתה מצמצם משרות וצמצום משרות זה כמו פיטורים.

ד"ר אלכס לבנטל: אני רוצה להגיד פה ביושר.

ד"ר אלכס לבנטל: אני מקווה שאילנה כהן מאמינה בכל מה שהיא אומרת.

ד"ר אלכס לבנטל: נושא הצמצומים הוא נושא מאוד מכאיב לנו וכבד לנו.

ד"ר אלכס לבנטל: הוא לא הוסיף לנו שמחה, להיפך.

ד"ר אלכס לבנטל: אני חושב שהפרויקט שעשינו במגזר הערבי הוא לתפארת מדינת ישראל.

ד"ר אלכס לבנטל: אנחנו גאים בו.

אחמד טיבי: למה פוגעים בו?

ד"ר אלכס לבנטל: אני אומר עוד פעם.

ד"ר אלכס לבנטל: ניסינו למזער כמה שיותר את הנזק הגדול כדי שבכל אופן אפשר יהיה להמשיך הלאה למרות כל הדברים האלה וחרף הקיצוצים של האוצר.

ד"ר אלכס לבנטל: ההיגיון המקצועי היה צריך להיות שכמו שקופות החולים מקבלות שיפוי לפי גודל האוכלוסייה, אנחנו צריכים לקבל שיפוי לפי גודל האוכלוסייה.

ד"ר אלכס לבנטל: הפערים הולכים וגדלים.

ד"ר אלכס לבנטל: לכן, אני חושב שטיפות החלב צריכות לדעת בדיוק איפה הן נמצאות.

שאול יהלום: תגיד לי אתה עם מצפונך המקצועי, אחרי פיטורים של 12 ועוד 7 תקנים על ידי צמצום משרות, האם מצפונך המקצועי שלם?

שאול יהלום: זאת אומרת, האם אתה חושב שלאוכלוסיית מדינת ישראל אתה נותן את מלוא השירות היום שאתה יכול לבוא בלב שקט ולהגיד: כל אמא וכל תינוק שלה מקבלים שירות בסטנדרטים שלנו, קצת מצמצמים, אין ברירה, או שנוצרים כיסים?

שאול יהלום: וכאן כרגע הזרקור מופנה לציבור הערבי.

ד"ר אלכס לבנטל: כשהיו הפיטורים של ה-150 הייתי יכול להגיד לך דברים מאוד מאוד ברורים.

ד"ר אלכס לבנטל: הייתי אומר שתהיה ירידה בנגישות ובזמינות של השירות.

ד"ר אלכס לבנטל: זה ברור כשמש.

ד"ר אלכס לבנטל: כרגע יש פה מיזעור מאוד גדול ואיך שהוא אפשר יהיה לשרת את האוכלוסייה.

אחמד טיבי: יש 12 מפוטרים לפי ה"נייר" וכאן כתוב שיש בסך הכל 46 הקטנת משרות.

אחמד טיבי: נדמה לי שזה עובר את ה-20.

אחמד טיבי: כמה זה מבחינת משרות?

ד"ר אלכס לבנטל: עוד 7 משרות.

אחמד טיבי: לא יכול להיות.

אריה אלדד: אם אתה מקטין למישהו שביעית משרה אתה יכול להגיע לזה באופן תיאורטי.

שאול יהלום: אביעד, אתה עוסק בעניין הזה מבחינת תקנים?

אביעד פדיה: אני עוסק בעניין הזה מבחינת תקציבים.

שאול יהלום: כמה תקנים צומצמו?

אביעד פדיה: צומצמו 7 תקנים.

שאול יהלום: בהורדת משרות.

שאול יהלום: ובפיטורים?

אביעד פדיה: 4.5 משרות.

אילנה כהן: זה 12 בסוף או יותר?

ד"ר אלכס לבנטל: תעשי חישוב 7 ועוד 4.5 ותקבלי את המספר.

שאול יהלום: נותרו 12 תקנים כולל הורדת משרות?

ד"ר אלכס לבנטל: כן.

אחמד טיבי: יש פה באוויר אי-ודאות.

אחמד טיבי: כנראה שהחבר'ה לא יודעים את המספרים באופן מדויק.

אחמד טיבי: האם אפשר לבדוק את זה אחרי הדיון ולהודיע ליושב-ראש הוועדה?

אביעד פדיה: 39 זה לא מספר של משרות, זה מספר של אחיות.

אביעד פדיה: משרות זה 7 ו-4.5.

שאול יהלום: אתה אומר:

שאול יהלום: 12 תקנים מלאים ותו לא.

שאול יהלום: כמה תקנים יש בפרויקט עצמו?

ד"ר אלכס לבנטל: זה לא תקנים, זה משרות.

שאול יהלום: תקני משרה.

שאול יהלום: כמו שענית לי קודם: 12 תקני משרה, שיכול להיות שנפגעו מזה 50 אחיות.

שאול יהלום: אני שואל: פרויקט הקטנת הפערים בצפון, כמה תקני משרות זה?

ד"ר אלכס לבנטל: בסביבות 150.

שאול יהלום: 150 תקנים?

ד"ר אלכס לבנטל: אין לנו תקנים בנושא הזה.

ד"ר אלכס לבנטל: זה לא כמו אחיות אחרות, לצערי הרב.

שאול יהלום: כשאתה אומר צמצום משרות, משרה זה 100% משרה של אחות.

שאול יהלום: אתה אומר שצמצמתם 10% 5% לא משנה.

שאול יהלום: אותו דבר לגבי פיטורים.

שאול יהלום: פיטרת.

שאול יהלום: פיטרת משרות, לא פיטרת אחיות.

שאול יהלום: יכול להיות שפיטרת שתי אחיות במשרה אחת.

שאול יהלום: 150 אחיות, כמה משרות זה?

שאול יהלום: שאלה פשוטה מאוד.

שאול יהלום: אתם יודעים או לא?

ד"ר אלכס לבנטל: מאוד קשה לומר זאת כי הן עובדות בכמה נושאים, הן לא עובדות רק בפרויקט.

שאול יהלום: אנחנו מבינים שכשמדינת ישראל מצמצמת אי-אפשר לבוא ולומר מקצוע האחיות יושב למעלה ולא מקבל צמצומים.

שאול יהלום: אבל כשאנחנו רוצים לשפוט האם המכה היא קטסטרופלית או לא, אנחנו צריכים נתון.

שאול יהלום: אם הנתון הוא 12, אני צריך את המקביל שלו בקיים.

שאול יהלום: המקביל שלו בקיים הוא לא מספר האחיות אלא מספר המשרות כי אתה אומר שה-12 אלה משרות.

שאול יהלום: אני חייב להבין האם פיטרו 10% או 5% או 20%.

שאול יהלום: אנחנו צריכים להבין עד איפה הקטסטרופה.

אילנה כהן: זה נע בין 80 ל-90 משרות.

שאול יהלום: צמצמו כ-15%.

אילנה כהן: כיוון שהזכרת את המצב הכלכלי, הרי יש שילוב גם של בתי הספר וטיפות חלב במקומות מסוימים.

אילנה כהן: בבתי הספר הורדו 400 משרות.

אילנה כהן: יותר מזה, במסגרת הקיצוצים של 700 עובדי מדינה, פוטרו 7 אחיות.

אילנה כהן: עכשיו עוד 12.

שאול יהלום: לפי מה שאילנה כהן אומרת ולפי מה שאנחנו שומעים כאן בחצי פה, הצמצום הוא כ-15% עד 20%.

שאול יהלום: אני שואל מבחינת רפואה ציבורית, שאתה אחראי עליה, במצב שנוצר בציבור הערבי, שצריך טיפוח יותר גדול, האם צמצום של 15% עד 20% זה לא קטסטרופלי?

שאול יהלום: זאת שאלתי אליך כרגע.

ד"ר אלכס לבנטל: קטסטרופלית זה לא.

ד"ר אלכס לבנטל: זה איכשהו נותן להחזיק את מה שהיה פעם.

ד"ר אלכס לבנטל: האידיאלי הוא העלאה של משרות יחד עם גידול האוכלוסייה ואנחנו לא נמצאים במצב הזה.

שאול יהלום: מיום ליום מגיעות לשולחן הזה בעיות גבוליות של חיים ומוות.

שאול יהלום: תמותת תינוקות אלה שתי מילים אבל זו תמותת תינוקות.

שאול יהלום: זאת אומרת, אלה באמת בעיות ואפשר להציל חיים.

שאול יהלום: קיבלתי מכתב שפה חסר תותב לאבי העורקים ואין כסף, פה אי-אפשר לעסוק בצד הפסיכיאטרי ומוסדות לא יכולים לתפקד, פה סגירת בתי חולים.

שאול יהלום: זאת אומרת, אנחנו מגיעים למסקנה שצמרת מערכת הבריאות צריכה להשמיע צעקה יותר גדולה כי באמת כבר נוגעים בבעיות של חיים ומוות.

שאול יהלום: אנחנו לא עוסקים במותרות.

שאול יהלום: אתם צריכים לצעוק יותר ולהשמיע יותר.

שאול יהלום: יש דברים שאתם צריכים להתנגד להם ולהזעיק שמים וארץ.

שאול יהלום: אנחנו נעזור לכם.

שאול יהלום: תבואו לכאן, תזעיקו.

ד"ר אלכס לבנטל: השירות המונע הוא בערך 8% מההוצאה הלאומית לבריאות.

ד"ר אלכס לבנטל: הוא משהו קטן.

ד"ר אלכס לבנטל: היתרון שלו הוא שזה מעט כסף עם תפוקה עצומה.

ד"ר אלכס לבנטל: באותה עת הוא מאוד מועד לכל מיני קיצוצים תקציביים.

ד"ר אלכס לבנטל: אני אומר שאם נושא טיפות החלב ייסגר סוף כל סוף ויידעו בדיוק איפה זה נמצא, אפשר יהיה לעשות דברים הרבה יותר טובים.

ד"ר אלכס לבנטל: כרגע ההחלטה היא לסגור את הנושא הזה בכלל.

שאול יהלום: הכל ערמומיות ותמימות.

שאול יהלום: למה?

שאול יהלום: נניח שהנושא הזה עובר לקופת חולים.

שאול יהלום: קופת חולים תקבל את זה בלי שיוסיפו לה תקציב?

שאול יהלום: הרי זה מצחיק.

שאול יהלום: אתם באים ואומרים: רוצים לסגור ותקציב לא נותנים.

שאול יהלום: בסוף באמת כמו עם הסוס, לא יצטרכו לתת לו אוכל בגלל שבסוף יקחו סוס מת לקופות החולים.

שאול יהלום: מה יעזור העניין?

שאול יהלום: לכן אסור להסכים לתהליך הזה.

ליאורה וסטרמן: אני רוצה להתייחס לנקודה האחרונה.

ליאורה וסטרמן: השירות מתנדנד כבר קרוב לעשור.

ליאורה וסטרמן: אנחנו עובדים בשטח.

ליאורה וסטרמן: אי-אפשר לעבוד בשטח שמתנדנד.

ליאורה וסטרמן: האוכלוסייה גדלה, העולים הגיעו, יש ריבוי טבעי של האוכלוסייה.

ליאורה וסטרמן: הלמ"ס עבר עכשיו לדבר על אשכולות ויש אשכולות ברמה סוציו-אקונומית נמוכה, שהמצב הבריאותי באוכלוסייה הזאת מתבטא בהתאם לרמה סוציו-אקונומית שהאוכלוסייה הזאת גרה בה.

ליאורה וסטרמן: אני לא מדברת דווקא על המגזר הערבי, אני מדברת בסך הכל על חתך על פי רמה סוציו-אקונומית באוכלוסיית מדינת ישראל.

ליאורה וסטרמן: באו אחיות בריאות הציבור כבר לפני שנתיים ואמרו: בואו ניחשב ביחד כמה צריך אחות פר-אוכלוסייה מטופלת, אבל אף אחד לא חישב את הנושא הזה.

ליאורה וסטרמן: האחיות לקחו מכיסן, שילמו לחברה ועשינו את החישוב.

ליאורה וסטרמן: ראינו שחסר לנו כמעט כפול שתיים.

ליאורה וסטרמן: אבל המשכנו לעבוד עם החסר העצום הזה.

ליאורה וסטרמן: מה שקרה בשנה האחרונה, בגלל המצב הכלכלי שזה לא המקום לדבר עליו, יש יותר קבוצות שנכנסו לרמה סוציו-אקונומית נמוכה.

ליאורה וסטרמן: האוכלוסייה גדלה, עולים הגיעו, מגיעים ויגיעו, אני מקווה, יג גידול טבעי של האוכלוסייה.

ליאורה וסטרמן: אם ניקח דווקא את המגזר הערבי, אנחנו מדברים על נשואי קרובים ובעקבות ההתנהגות התרבותית הזאת יש ריבוי של מומים מולדים באוכלוסייה הזאת.

ליאורה וסטרמן: יש להשקיע שם בנושא של מניעה והסברה בצורה הרבה יותר רחבה מאשר באוכלוסייה היהודית.

ליאורה וסטרמן: דווקא באוכלוסיות האלה שהן ברמה סוציו-אקונומית נמוכה, אנחנו הולכים לפגוע.

ליאורה וסטרמן: אנחנו עברנו קיצוץ מסיבי באחיות בתי הספר, אנחנו עוברים קיצוץ נוסף באחיות טיפות חלב.

ליאורה וסטרמן: נכון שזה ניתן כפרויקט, אבל מדוע?

ליאורה וסטרמן: כי לא היה עדכון תקציבי בנושא שירותי בריאות הציבור.

ליאורה וסטרמן: לכן מצאו לו שם.

ליאורה וסטרמן: אני אגיד לך עוד פרויקט שניתן.

ליאורה וסטרמן: היה גם פרויקט שנקרא: משרות סטלה.

ליאורה וסטרמן: מצאו שם, נתנו תוספת, העיקר שאפשר יהיה להחזיק כוח אדם שיענה על המינימום.

ליאורה וסטרמן: במצב של היום, כוח האדם הזה לא עונה על המינימום.

ליאורה וסטרמן: אם חותכים כאן, יהיה קשה מאוד לתת שירות מינימלי.

אריה אלדד: אני באמת באתי הנה היום כדי לנסות גם ללמוד וגם לסייע בתחום של בריאות הציבור שהוא נראה לי חיובי וחשוב.

אריה אלדד: אבל מהדברים של חברת הכנסת אילנה כהן הבנתי שיש פה עניין של איגוד מקצועי.

אריה אלדד: מהשתתפותו של חבר הכנסת ד"ר טיבי למדתי שיש פה ייצוג של מיעוט מקופח.

אריה אלדד: אני מנסה להזיז הצידה כרגע את שני הנימוקים האלה שלדעתי לא תורמים לדיון.

אחמד טיבי: לא כל מה שערבי צריך להביך אותך.

אחמד טיבי: במקרה פיטרו 105 אחיות ערביות.

אריה אלדד: כנראה שלא פיטרו 105 אלא החזירו את המספרים.

אריה אלדד: אגב, ד"ר טיבי, אני למשל לא יודע מהנתונים האלה מה שיעור האחיות הערביות בצפון.

אריה אלדד: יכול להיות שיש פה באמת קיפוח של המגזר אם פיטרו יותר אחיות ערביות.

אריה אלדד: אם 95% מהאחיות במחוז הצפון הן אחיות ערביות, הפיטורים האלה, בחלוקה של המגזר - - -

אחמד טיבי: נראה לך שיש רוב של אחיות ערביות במחוז הצפון?

אריה אלדד: יש הרבה מאוד אחיות ערביות במחוז הצפון.

אריה אלדד: אילנה בוודאי יודעת.

אחמד טיבי: אבל בכל זאת יש רוב יהודי בכל המקצועות.

אריה אלדד: אני באמת לא בקיא בנתונים האלה.

אריה אלדד: לטובת העניין אני מנסה לבחון את מה שד"ר לבנטל אמר, שיש פה פגיעה גבולית.

אריה אלדד: הוא לא אמר קטסטרופה, הוא אמר: אנחנו מתקרבים למצב שבו לא נוכל לתת שירותי בריאות לציבור.

אריה אלדד: נדמה לי שהמגמה של משרד האוצר, שאנחנו כל כך מודאגים ממנה, של הטלת התפקיד על קופות החולים, היא לא פסולה מעיקרה אם משרד האוצר באמת יתחייב להעמיד תקציב לעניין, כי ביטול כפילויות זה דבר חשוב.

שאול יהלום: פרופ' אלדד, יש כאן שני מישורים.

שאול יהלום: המישור הראשון, לפעמים האוצר עושה תרגילים שהוא בכלל לא מתכוון אליהם.

שאול יהלום: האוצר בא ואומר: אני דורש להעביר את טיפות החלב לקופות החולים, בינתיים אני מדכא את הנושא הזה ומצמצם אותו.

שאול יהלום: מצד שני יש בעיה מקצועית.

שאול יהלום: לפחות כאן בוועדה התקיים דיון ואנשי המקצוע אמרו שזה לא טוב בגלל שקופות החולים הן לא minded רק לעניין המניעה והטיפול וזה יתערבב בדברים אחרים.

שאול יהלום: בנוסף לכך הם באו ואמרו: תראה את הבעיה.

שאול יהלום: ניקח למשל עיר כמו יפו.

שאול יהלום: כל האוכלוסייה יודעת שיש תחנה.

שאול יהלום: יש כך וכך אנשים, אתה יכול לבנות בניין יפה, לתת תקנים.

שאול יהלום: מה זה אתה מחלק את זה לקופות חולים?

שאול יהלום: אם תחלק את זה לקופת חולים אחת, אנשי קופות חולים אחרים לא יבואו אליה כי הם שייכים לקופת חולים אחרת.

שאול יהלום: אם תחלק לכל הארבע, אז זה יהיה מצומצם בגלל שאתה צריך היום לחלק משרה אחת לארבע ואז זה ייבלע שם בעוד אלף דברים אחרים.

שאול יהלום: העלו גם בעיה מבנית וגם בעיה מקצועית.

שאול יהלום: הקונסנזוס בין אנשי המקצוע היה פחות או יותר שזה שלילי.

שאול יהלום: אבל בינתיים האוצר חוגג על העניין הזה.

אריה אלדד: נכון, ודווקא כיוון שהאוצר חוגג על העניין, יש דבר אחד נכון במה שהאוצר אומר.

אריה אלדד: בשביל בריאות לא צריך להשקיע בברזל ובבטון כי יש כפילויות אדירות במערכות שלנו.

אריה אלדד: חצי ממתקני הבריאות בארץ, אחרי הצהרים ובערב שובתים ושוממים לחלוטין.

אריה אלדד: אני בא מהמערכת ומכיר אותה, ואני מכיר את הכפילויות ואת בתי החולים השוממים בשעות אחר הצהרים.

אריה אלדד: קופות החולים עושות את אותו דבר שעושים בבתי החולים ומשרד הבריאות עושה דבר שלישי.

אריה אלדד: אם נצליח להוציא מתוק מעז ונבטל את הכפילויות במתקנים שהן לא משרתות את מערכת הבריאות, כי אם יש כפר ערבי שבו יש קופת חולים במבנה טוב ובשביל לתת שירותי טיפת חלב אני צריך להתחיל להשקיע בבניין טיפת חלב ולבנות שם - - -

אילנה כהן: הבניין קיים.

אריה אלדד: בניין אפשר למכור ולהרוויח את הכסף הזה.

אריה אלדד: אם יש שם קופת חולים שיכולה לתת באותו מבנה את השירות הזה – - -

אילנה כהן: אין לי בעיה עם זה.

אילנה כהן: אין לי בעיה עם המדיניות.

אריה אלדד: לכן אני אומר, בשביל לקבל את התמיכה שלנו, האוצר יצטרך להתחייב לתמוך בקופות החולים כדי לממן את השירות הזה.

אילנה כהן: הוא לא מוכן.

אריה אלדד: אם הוא לא מוכן, הוא לא יקבל את תמיכתנו למהלך.

רון מי-בר: אני רוצה להעיר עוד הערה בקשר לאחיות במגזר הערבי.

רון מי-בר: העניין של האחיות הערביות במגזר הערבי הוא כי הן מבינות את התרבות, את השפה של האוכלוסייה הזאת והן יכולות להסביר וליזום פרויקטים ופעילויות שמתאימות לא רק מבחינת החשיבה אלא גם מבחינת ההתאמה לאוכלוסייה עצמה.

רון מי-בר: לכן יצא שהאחיות הערביות עובדות עם האוכלוסייה הערבית ולכן הן גם המפוטרות.

רון מי-בר: מכיוון, כמו שד"ר לבנטל אמר, אין לנו הפיילוט האוטומטי שככל שהאוכלוסייה עולה, אנחנו מקבלים אחיות, אז מוציאים לפרויקטים האלה את כל השמות בעולם, אם זה פרויקט כזה ואם זה פרויקט "סטלה".

רון מי-בר: לאט לאט נישאר בלי אחיות במגזר הזה.

רון מי-בר: אפשר להתחיל לפזר ולבנות כוח אדם חדש, זה סיפור אחר.

רון מי-בר: אבל צריך אחיות שיבינו את השפה, יבינו את המנטליות, יעשו את הדברים שחשובים במיוחד לאוכלוסייה הערבית.

רון מי-בר: עושים פרויקטים יפים וייחודיים, למרות שזה נעשה לא עם כוח אדם נוסף, זה כוח אדם שכבר קיים היום.

רון מי-בר: ד"ר לבנטל אומר שזו לא קטסטרופה.

רון מי-בר: לקטסטרופה יש כל מיני הגדרות.

רון מי-בר: זה יהיה מצב מאוד מאוד קשה לאוכלוסייה הערבית.

שאול יהלום: התשובה של משרד הבריאות היא: מתוך 12 המפוטרות, שזה 4.5 משרות, פוטרו 41.6 ערבים, לא יהודים, זה יכול להיות גם דרוזים.

שאול יהלום: הוא אומר את זה כאשר הכל מכוון לאזור שבו אולי יש 100% אחיות ערביות בצפון.

שאול יהלום: זו התשובה שלו: לא פיטרתי רק ערבים אלא הערבים הם מיעוט.

אילנה כהן: זה לא נכון.

אילנה כהן: ה-150 היו בעיקר מהמגזר הערבי.

שאול יהלום: אני אומר לך, אילנה, בצורה חצי רשמית, תעשו מאבק.

שאול יהלום: אין ברירה, זה חיים ומוות.

שאול יהלום: מי ייאבק אם לא הרופאים והאחיות.

שאול יהלום: אם זה מגיע לידי שאלות של חיים ומוות, כל האמצעים צריכים להיות אמצעים חוקיים.

שאול יהלום: כל עוד הם חוקיים.

שאול יהלום: את לא יכולה להגיד זה אני לא עושה וזה אני לא עושה בגלל בעיות אחרות כי הנזק לטווח ארוך יהיה יותר גדול.

רסמייה חשאן: אני מפעילה פרויקט של צמצום תמותת תינוקות בבקה אל-גרבייה כבר השנה הרביעית.

רסמייה חשאן: מתוך הנתונים שיש בלשכת הבריאות, בבקה אל-גרבייה, בשנת 1998 היתה תמותה של 19 תינוקות ל-1000 וזה מאוד גבוה.

רסמייה חשאן: הפעלנו את הפרויקט בתחנות והתחלנו בבתי הספר ובתיכון כי יש לנו נשואי קרובים במגזר הערבי בין 35% ל-40%.

שאול יהלום: נשואי קרובים מביאים לתמותה?

רסמייה חשאן: זה אחד הגורמים הראשונים לתמותת תינוקות.

אחמד טיבי: אצל ערבים, הסיבה לתמותת תינוקות היא מומים מולדים.

אחמד טיבי: אצל יהודים זה פגות.

רסמייה חשאן: התחלנו להפעיל את הפרויקט הזה בבתי הספר ובתיכון עם התלמידים, הסברנו לתלמידים, הבאנו את ההורים של התלמידים לבית הספר עם כל הגורמים שיש לנו בקהילה: קופת חולים, לשכת הרווחה, הרשות המקומית.

רסמייה חשאן: אחר-כך יצאנו לנשים בתחנות טיפת חלב להסביר להם מה הבעיה בנשואי קרובים.

רסמייה חשאן: הצענו להם לעשות ייעוץ גנטי והתחלנו לעשות ייעוץ גנטי לנשים ההרות.

רסמייה חשאן: אנחנו לא יכולים להגיד להן: אסור לכן להתחתן.

רסמייה חשאן: מי אני שאקבע להן, אבל אנחנו מסבירים להן שאם הן החליטו להתחתן עם קרוב משפחה, שיעשו את הייעוץ הגנטי.

רסמייה חשאן: הפרויקט הזה עולה יפה מאוד ותמותת התינוקות בתקופה הזאת, שלוש-ארבע שנים, ירדה.

שאול יהלום: אם את אומרת שהתחלת מנקודת מוצא של 19 ל-1000, מה המספר היום?

רסמייה חשאן: עכשיו יש לנו בערך 15.5 ל-1000 שזה משהו רציני.

רסמייה חשאן: לא רק זה, הכפר כולו, העיר כולה מדברת על נשואי קרובים.

אחמד טיבי: הגברת מודעות.

רסמייה חשאן: האנשים יודעים מה הסכנות בנשואי קרובים.

רסמייה חשאן: אני לא יודעת אם קופת חולים או בתי החולים יכולים לעשות את התפקיד הזה כי אני עובדת עם האוכלוסייה גם אחר הצהרים ובימים הרגילים של בתי הספר בתוך הכיתות.

רסמייה חשאן: עוד פעילות אחת.

רסמייה חשאן: אני רוצה להדגים לכם מה אנחנו עושים בבריאות הציבור.

רסמייה חשאן: בערב יום עיד אל-אדחה שלנו בשעה שלוש וחצי התקבלה הודעה בלשכת הבריאות חדרה על ילד מג'סר א-זרקה שמאושפז בבית החולים הלל יפה בגלל מחלה בקטריאלית, וזה אומר שהוא מדביק את כל האוכלוסייה שהוא היה איתה במגע ישיר.

רסמייה חשאן: בערב החג יצאתי מבקה אל-גרבייה לג'סר א-זרקה עם אחות התחנה, נתנו טיפול לכל בן-אדם שהיה במגע קרוב לילד שמאושפז בבית החולים הלל יפה.

רסמייה חשאן: אחר-כך נשארו 12 ילדים והורים שלא קיבלו טיפול והיו במגע עם הילד הזה.

רסמייה חשאן: הלכנו לבתים ברכב שלי עד שעה שבע בערב.

רסמייה חשאן: מי ייצא ומי יעשה את העבודה?

רסמייה חשאן: קופת חולים תעשה את זה?

רסמייה חשאן: בתי החולים יעשו את זה?

רסמייה חשאן: אתם מדברים על כפילות.

רסמייה חשאן: זו לא כפילות.

רסמייה חשאן: אנחנו עובדים במגזר שבו יש לנו את האשה המוכה שלא שומעים אותה, יש לנו את הילד בסיכון שאין זמן לקופת חולים להקשיב להם, אבל אני בתחנה מקשיבה להם.

רסמייה חשאן: הם מתביישים ללכת ללשכת הרווחה.

שאול יהלום: את אומרת שיש ירידה מ-19 ל-16 ל-1000.

שאול יהלום: בשטח את רואה תוצאות?

שאול יהלום: את רואה שיש מגמה לא להתחתן עם קרובי משפחה?

שאול יהלום: כשאת עושה את הבדיקות הגנטיות, את רואה שמסכימים לעשות הפלה?

רסמייה חשאן: הם התחילו להסכים לעשות הפלה.

רסמייה חשאן: פעם בכלל לא היו מוכנים לשמוע אותנו ולהקשיב לנו בקשר להפסקת הריון.

רסמייה חשאן: אבל אנחנו הלכנו לקאדי, הבאנו פסיקת קוראן ופרסמנו אותה.

רסמייה חשאן: הלכנו למסגדים בתפילת יום שישי כשהקאדי התחיל לדבר על זה שמותר לעשות הפלה עד 120 יום אם מתברר שיש בעיה אצל העובר.

שאול יהלום: את אחות במשרה שלמה?

רסמייה חשאן: כן.

שאול יהלום: מחר בבקה אל-גרביה יגידו לך: כל הכבוד.

שאול יהלום: במקום שאת עובדת בתחנה לטיפת חלב, אנחנו מסדרים לך חדר ואת עובדת אותה עבודה במרפאה של קופת חולים כללית.

שאול יהלום: מה רע בזה?

רסמייה חשאן: אני בטוחה שאני לא אוכל לתת את השירות בכותלי קופת חולים כמו שאני נותנת בתחנה לבריאות המשפחה.

שאול יהלום: למה?

רסמייה חשאן: כי שם אני מטפלת בילד חולה ולא במניעת המחלות.

אריה אלדד: העבודה שלך תהיה רק זה.

אריה אלדד: התפקיד שלך לא ישתנה, רק המרפאה שלך תשתנה.

רסמייה חשאן: אם זה יהיה אותו דבר, אותן שעות, אין בעיה.

אחמד טיבי: היא לא מתווכחת על המקום.

שאול יהלום: את אומרת שאם אלה אותן שעות ואותו דבר אין בעיה.

רסמייה חשאן: רק בנושא מניעה והסברה.

שאול יהלום: מה שאת עושה היום, מניעה, הסברה, זריקות, חיסונים.

ליאורה וסטרמן: רק מבוטחי הקופה יקבלו את השירות.

שאול יהלום: אומר חבר הכנסת אלדד: יש תכנית יותר מצומצמת.

שאול יהלום: כדי לחסוך בהוצאות פיתוח של בניין תחנות, שוכרים מקופת חולים רק את המבנה.

אילנה כהן: אין לה בעיה עם זה.

אילנה כהן: זאת לא הבעיה האמיתית.

שאול יהלום: אני רוצה לומר לסיכום: הוועדה רשמה לפניה את הודעת משרד הבריאות כי צמצום המשרות בפרויקט מניעת פערים בבריאות הציבור במגזר הערבי בצפון הארץ הגיע לכדי פיטורין של כ-12 משרות.

שאול יהלום: הוועדה מציינת בסיפוק את מאמצי שר הבריאות שהביא לצמצום הזה יחד עם זה, על סמך הדיון המקצועי שהיה, הוועדה קובעת כי בצמצום הזה הגענו לקצה גבול יכולת המערכת לספוג את הקיצוץ באשר הדבר פוגע ביכולת הטיפול באוכלוסייה.

שאול יהלום: אין ספק שמערכת בריאות הציבור סופגת לאחרונה קיצוצים על גבי קיצוצים שנובעים מוויכוח על מקומה וכל עוד הוויכוח לא הוכרע, חובת הוועדה להתריע על כך שהקיצוצים הם חודרים עד כדי פגיעה במקצועיות המערכת.

שאול יהלום: הוועדה קובעת שיש להפסיקם מייד.

שאול יהלום: הוועדה מציינת לשבח, מוקירה ומברכת את אחיות בריאות הציבור בכלל ובמיוחד את האחיות במגזר הערבי, החדורות מוטיבציה ומקצועיות לטפל בנושאים הייחודיים של המגזר הערבי.

שאול יהלום: תודה רבה.

שאול יהלום: ישיבה זו נעולה.